Der skulle ikke gå lang tid med det nye sikkerhedssystem på Brøndby Stadion, før en ballademager gik i fælden.

Det nye ansigtsgenkendelse via overvågningskameraerne har nemlig opfanget en person, som har karantæne fra stadion, men som alligevel forsøgte at snige sig ind.

Det oplyser risiko- og sikkerhedschef Mickel Lauritsen.

- Vi har fået et match i en af vores indgange, og det har resulteret i en sag, så det kan man godt sige, er en succes, siger han.

I dagens superligakamp har Brøndby for første gang taget systemet med ansigtsgenkendelse i brug som den første private virksomhed herhjemme.

Indtil nu har vagterne brugt manuel kontrol med et stykke papir i hånden for at finde folk med karantæne, men fremover får de hjælp af overvågningskameraerne, der med en ny teknologi scanner stadiongængernes ansigter og måler cirka 150 punkter i ansigtet.

Hvis der er match, kommer det op på en skærm ved indgangen til stadion, og så kan en vagt se på billederne og bede vedkommende om at identificere sig, inden han bliver afvist eller lukket ind - hvis systemet tager fejl.

Får afgift og forlænget karantæne

Og ét match blev det altså til i dag, og det er sikkerhedschefen ganske tilfreds med.